陳明公覽據布海口，帝聞明公有德而無嗣，與璉往依之。明公以其形貌魁奇，又有器量，因養為己子，授領兵，破范防遏。及明公卒，帝繼領其眾。攻群雄，皆拔之。遂一統交趾，定國號曰大瞿越，年號曰太平，群臣共上尊號大勝明皇帝。封長子丁璉南越王。時宋滅南漢，帝懼宋師來侵，遣璉往求封。宋太祖封帝為交趾郡王，璉為檢校太師、靜海節度使、安南都護。太平六年，又加帝開府儀同三司、檢校太師、交趾郡王。